CELEX: 52015PC0289
Language: sk
Date: 2015-06-12
Title: Návrh VYKONÁVACIE ROZHODNUTIE RADY, ktorým sa Taliansku povoľuje zaviesť osobitné opatrenie odchyľujúce sa od článku 206 a článku 226 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli12. 6. 2015
            COM(2015) 289 final
            2015/0129(NLE)
            Návrh
            VYKONÁVACIE ROZHODNUTIE RADY,
            ktorým sa Taliansku povoľuje zaviesť osobitné opatrenie odchyľujúce sa od článku 206 a článku 226 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               1.SÚVISLOSTI NÁVRHU
            
            
               Dôvody a ciele návrhu
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH, alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Talianska republika požiadala listom, ktorý Komisia zaevidovala 24. novembra 2014, o povolenie zaviesť opatrenia odchyľujúce sa od článkov 206 a 226 smernice o DPH. Komisia v súlade s článkom 395 ods. 2 smernice o DPH informovala ostatné členské štáty o žiadosti Talianskej republiky listom zo 16. marca 2015. Listom zo 17. marca 2015 Komisia oznámila Talianskej republike, že má všetky informácie potrebné na posúdenie tejto žiadosti.
            
            
               Všeobecný kontext
            
            
               Po zavedení systému štatistických kontrol Taliansko zistilo, že existuje značný rozsah podvodov v oblasti DPH týkajúcich sa dodaní tovaru a poskytovania služieb pre orgány verejnej moci. V súlade so všeobecným pravidlom sa na tieto dodania tovaru a poskytovanie služieb účtuje DPH a orgány verejnej moci platia túto DPH spolu s danou cenou dodávateľovi. Taliansko zistilo, že značný počet dodávateľov sa dopúšťa daňových únikov tým, že túto DPH neodvádzajú daňovým úradom.
            
            
               V záujme ukončenia týchto praktík Taliansko požiadalo, aby sa splatná DPH v prípade dodaní tovaru a poskytovania služieb orgánom verejnej moci už neplatila dodávateľovi. Keďže orgány verejnej moci v zásade nie sú zdaniteľnými osobami, uplatňovanie tzv. mechanizmu prenesenia daňovej povinnosti nie je možné, pretože nezdaniteľné osoby spravidla nepodávajú daňové priznania k DPH, prostredníctvom ktorých môže byť splatná DPH zúčtovaná a odpočítaná. Taliansko má preto v úmysle vytvoriť systém, v rámci ktorého by sa DPH v prípade dodaní tovaru a poskytovania služieb orgánom verejnej moci platila na samostatný a zablokovaný bankový účet. Taliansko odhaduje, že by z toho plynuli príjmy z DPH celkovo v odhadovanej výške od 741 miliónov do 1 235 miliónov EUR.
            
            
               S cieľom umožniť takýto systém Taliansko požiadalo o povolenie odchýliť sa od článku 206 smernice o DPH, aby sa zabezpečilo, že dodávateľ už nebude povinný zaplatiť DPH za svoje dodávky daňovým úradom, pretože, ako už bolo uvedené, túto DPH má zaplatiť orgán verejnej moci, ktorému bola dodávka zrealizovaná, na osobitný účet. Zároveň je potrebné odchýliť sa od článku 226 smernice o DPH, pokiaľ ide o maximálny rozsah údajov na faktúre, ktoré možno požadovať od zdaniteľných dodávateľov, s cieľom umožniť, aby sa na faktúre zaviedol osobitný dodatočný záznam uvádzajúci, že suma DPH sa má zaplatiť na uvedený samostatný účet a nie dodávateľovi.
            
            
               Taliansko zaviedlo od júna 2014 povinnosť elektronickej fakturácie pri dodaniach tovaru a poskytovaní služieb určených orgánom verejnej moci, čo umožnilo v reálnom čase kontrolovať jednotlivé transakcie a presné sumy DPH, ktoré musia orgány verejnej moci zaplatiť zo svojich nákupov. Na základe týchto presných informácií by malo byť možné vykonávať audit príslušného odvetvia prostredníctvom bežných kontrolných techník bez nutnosti odchýliť sa od smernice o DPH. Taliansko však s cieľom zorganizovať a zaviesť primeranú politiku kontroly a plne využívať údaje dostupné prostredníctvom elektronickej fakturácie požiadalo o odchýlku na obmedzené obdobie, počas ktorého by sa uplatňoval už uvedený osobitný systém. Taliansko zároveň súhlasilo s tým, že nebude žiadať o predĺženie odchýlky.
            
            
               V súvislosti s touto elektronickou fakturáciou sa zriadila databáza všetkých orgánov verejnej moci a sprístupnila sa prostredníctvom špecializovaného webového sídla, čo by malo dodávateľom tovaru a poskytovateľom služieb dať potrebnú záruku, že skutočne dodávajú tovar či poskytujú služby orgánom verejnej moci, na ktoré sa uplatňuje dané odchyľujúce sa opatrenie.
            
            
               Jedným z účinkov navrhovaného opatrenia je však to, že zdaniteľné osoby, ktoré pôsobia hlavne v oblasti dodávok tovaru alebo poskytovania služieb orgánom verejnej moci, už nebudú schopné kompenzovať DPH zaplatenú na svojich vstupoch DPH prijatou za svoje dodávky od svojich zákazníkov. Tento typ zdaniteľných osôb by mohol byť neustále v pozícii veriteľa a bude musieť žiadať daňovú správu o efektívne vrátenie tejto DPH.
            
            
               Postup vrátenia DPH v Taliansku však vyvoláva obavy a je potrebné poukázať na to, že ešte stále prebieha v tejto súvislosti konanie o porušení povinnosti, ktoré zatiaľ nie je ukončené
                  1
               .
            
            
               Vzhľadom na tieto skutočnosti Taliansko zreformovalo svoj postup vrátenia dane, pričom hlavným prvkom je vrátenie DPH žiadateľovi do troch mesiacov. Okrem tejto celkovej reformy sa určili niektoré kategórie zdaniteľných osôb z hľadiska typu podnikania a typov vykonávaných transakcií, v prípade ktorých sa DPH vracia prednostne. Zdaniteľné osoby v rozsahu pôsobnosti navrhovanej odchýlky budú mať možnosť využívať tento prednostný postup.
            
            
               V záujme zabezpečenia potrebných nadväzujúcich opatrení v rámci tejto odchýlky sa od Talianska požaduje, aby osemnásť mesiacov po nadobudnutí účinnosti tejto odchýlky predložilo správu týkajúcu sa postupu vrátenia DPH v súvislosti s touto kategóriou zdaniteľných osôb. Táto správa by mala poskytnúť štatistické údaje, najmä pokiaľ ide o priemerný čas potrebný na efektívne vrátenie DPH týmto zdaniteľným osobám, a prehľad konkrétnych problémov, ktoré by mohli nastať v tejto súvislosti.
            
            
               Komisia bola napokon upozornená na skutočnosť, že Taliansko údajne začalo uplatňovať dané opatrenie bez toho, aby počkalo na prijatie príslušného rozhodnutia Rady.
            
            
               2.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               Konzultácie so zainteresovanými stranami
            
            
               Tento návrh vychádza zo žiadosti predloženej Talianskom a týka sa iba tohto členského štátu.
            
         
         
            
               Získavanie a využívanie expertízy
            
            
               Externá expertíza nebola potrebná.
            
            
               Posúdenie vplyvu
            
            
               Rozhodnutie sa zameriava v prvom rade na boj proti podvodom v oblasti DPH, pokiaľ ide o dodania tovaru a poskytovanie služieb orgánom verejnej moci, tak, že splatná DPH sa uhradí na samostatný a zablokovaný bankový účet.
            
            
               Keďže však dodávatelia v tomto systéme nedostávajú DPH od svojich zákazníkov, budú musieť častejšie žiadať o efektívne vrátenie DPH. Je dôležité riadne fungovanie postupu vrátenia dane, aby sa zabránilo negatívnemu vplyvu na tieto zdaniteľné osoby. Podľa Talianska sa v tejto súvislosti prijali potrebné legislatívne a administratívne opatrenia.
            
            
               Návrh nebude mať nepriaznivý vplyv na vlastné zdroje Únie pochádzajúce z DPH.
            
            
               3.PRÁVNE PRVKY NÁVRHU
            
            
               Povolenie pre Taliansko uplatňovať opatrenie odchyľujúce sa od smernice o DPH, ktorým sa ukladá, že v prípade dodaní tovaru a poskytovania služieb pre orgány verejnej moci zákazník nezaplatí splatnú DPH za dodávku dodávateľovi, ale odvedie ju na osobitný bankový účet. V návrhu sa Taliansko ukladá povinnosť predložiť do osemnástich mesiacov správu o situácii týkajúcej sa vracania DPH zdaniteľným osobám dotknutým týmto opatrením.
            
            
               Právny základ
            
            
               Článok 395 smernice o DPH.
            
            
               Zásada subsidiarity
            
            
               Tento návrh patrí do výlučnej právomoci Únie vzhľadom na ustanovenie smernice o DPH, na ktorom sa zakladá. Zásada subsidiarity sa preto neuplatňuje.
            
            
               Zásada proporcionality
            
            
               Návrh je v súlade so zásadou proporcionality z týchto dôvodov:
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nepredstavuje žiadnu povinnosť.
            
            
               Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu, a to bojovať proti daňovým únikom.
            
            
               4.VPLYV NA ROZPOČET
            
            
               Výber nástrojov
            
            
               Podľa článku 395 smernice o DPH je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom.
            
            
               5.VOLITEĽNÉ PRVKY
            
         
         
            
               Návrh zahŕňa doložku o ukončení platnosti, automaticky určenú lehotu stanovenú pre túto odchýlku na 31. decembra 2017.
            
            
               2015/0129 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Taliansku povoľuje zaviesť osobitné opatrenie odchyľujúce sa od článku 206 a článku 226 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  2
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Listom, ktorý Komisia zaevidovala 24. novembra 2014, Taliansko požiadalo o povolenie zaviesť osobitné opatrenie odchyľujúce sa od článkov 206 a 226 smernice 2006/112/ES v súvislosti s platbou dane z pridanej hodnoty (DPH) a úpravami fakturácie.
            
            
               (2)Komisia o žiadosti Talianska informovala ostatné členské štáty listom zo 16. marca 2015. Listom zo 17. marca 2015 Komisia oznámila Taliansku, že má všetky informácie, ktoré považuje za potrebné na posúdenie žiadosti.
            
            
               (3)Taliansko zistilo značné podvody, pokiaľ ide o dodania tovaru a poskytovanie služieb orgánom verejnej moci. DPH za tieto dodávky zaplatí orgán verejnej moci dodávateľovi, ktorý je podľa pravidiel povinný odviesť túto DPH daňovej správe. Taliansko však uviedlo, že značný počet obchodníkov sa dopúšťa daňových únikov tým, že neodvádza DPH daňovým úradom.
            
            
               (4)Taliansko požiadalo o odchyľujúce sa opatrenie s cieľom zamedziť tomu, že splatná DPH za dodania tovaru a poskytovanie služieb pre orgány verejnej moci sa zaplatí dodávateľovi, pričom namiesto toho požaduje, aby sa odvádzala na samostatný a zablokovaný bankový účet. Týmto odchyľujúcim sa opatrením by sa malo zabezpečiť, že sa odstráni príležitosť zapojiť sa do tohto druhu daňového úniku, a to bez toho, aby to ovplyvnilo výšku splatnej DPH. Na tieto účely je potrebné odchýliť sa v prípade týchto dodaní tovaru a poskytovaní služieb od článku 206 smernice 2006/112/ES. Zároveň je potrebné odchýliť sa od článku 226 smernice 2006/112/ES s cieľom umožniť, aby sa na faktúre uvádzala osobitná poznámka, že DPH sa musí zaplatiť na uvedený osobitný účet.
            
            
               (5)V dôsledku tohto opatrenia by zdaniteľné osoby konajúce ako dodávatelia tovaru alebo poskytovatelia služieb pre orgány verejnej moci museli možno častejšie žiadať o efektívne vrátenie DPH od daňovej správy. Taliansko uviedlo, že podniklo potrebné legislatívne a administratívne kroky na urýchlenie postupu vrátenia dane v záujme zabezpečenia toho, aby sa plne rešpektovalo právo na odpočet dane zdaniteľných osôb. Taliansko by sa teda malo požiadať o predloženie správy Komisii do 18 mesiacov po nadobudnutí účinnosti tohto odchyľujúceho sa opatrenia v tejto krajine, pokiaľ ide o celkovú situáciu, a najmä priemerný čas potrebný na vrátenie DPH zdaniteľným osobám. V roku 2014 Taliansko zaviedlo povinnosť elektronickej fakturácie pre dodania tovaru a poskytovanie služieb orgánom verejnej moci. Malo by to umožniť náležitú kontrolu príslušného odvetvia v budúcnosti, keď sa vytvorí a zavedie primeraná politika kontroly na základe elektronicky dostupných údajov. Keď sa bude tento systém v plnej miere uplatňovať, nemala by už existovať potreba odchýliť sa od smernice 2006/112/ES. Taliansko preto ponúklo uistenie, že nebude usilovať o obnovenie povolenia tohto odchyľujúceho sa opatrenia.
            
            
               (6)Odchyľujúce sa opatrenie je teda primerané vytýčeným cieľom, pretože je obmedzené časovo a len na odvetvie, ktoré spôsobuje značné problémy v súvislosti s daňovými únikmi. Okrem toho toto odchyľujúce sa opatrenie nepredstavuje riziko, že sa podvody presunú do iných odvetví alebo iných členských štátov.
            
            
               (7)Odchýlka nebude mať negatívny účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 206 smernice 2006/112/ES sa Taliansko oprávňuje stanoviť, že DPH splatnú za dodania tovaru a poskytovanie služieb pre orgány verejnej moci má príjemca odviesť na samostatný a zablokovaný bankový účet daňovej správy.
            
         
         
            
               Článok 2
            
            
               Odchylne od článku 226 smernice 2006/112/ES sa Taliansko oprávňuje požadovať, aby faktúry vystavené na dodania tovaru a poskytovanie služieb pre orgány verejnej moci obsahovali osobitnú poznámku, že splatná DPH sa má odviesť na samostatný a zablokovaný bankový účet daňovej správy.
            
            
               Článok 3
            
            
               Taliansko oznámi vnútroštátne opatrenia uvedené v článkoch 1 a 2 Komisii.
            
            
               Do 18 mesiacov po tom, čo opatrenia uvedené v článkoch 1 a 2 nadobudnú v Taliansku účinnosť, Taliansko predloží Komisii správu o celkovej situácii týkajúcej sa vrátenia DPH zdaniteľným osobám, ktorých sa dotkli tieto opatrenia, a najmä o priemernom trvaní postupu vrátenia dane.
            
            
               Článok 4
            
            
               Platnosť tohto rozhodnutia uplynie 31. decembra 2017.
            
            
               Článok 5
            
            
               Toto rozhodnutie je určené Talianskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Porušenie číslo 2013/4080.
               
               
                  
                     (2)
                  Ú. v. EÚ L 347, 11.12.2006, s. 1.